**Tamásné Dicső Ágnes laudáció**

Tamásné Dicső Ágnes magyar nyelv és irodalom, földrajz szakos tanár, mesterpedagógus. A pályára az a tanári attitűd inspirálta, mely meglátja a tanítványban a lehetőséget, a tehetséget, és nemcsak kizárólag a kitűnő tanulókra figyel.

 2011-től dolgozik Kisvárdán, a Somogyi Rezső Általános Iskolában. 2011 és 2016 között intézményvezető-helyettesi feladatokat látott el, majd 2016-tól intézményvezetői kinevezést kapott.

 20 éves pedagógusi, szakmai gyakorlattal rendelkezik. A vezetés iránti elkötelezettsége biztosítja személyes céljai és az intézményi szakmai célok összehangolását, melynek elengedhetetlen feltétele, hogy az irányításhoz szükséges kompetenciáit folyamatosan fejlessze. Tantestületének szerves részeként igyekszik az iskolai hagyományok megőrzése mellett az innovatív törekvések megvalósítására is. Szívügyének tekinti az iskola arculatának kialakítását, intézménye magas színvonalú munkájának mentorálását.

Vezetőként megbízhatóan, pontosan végzi a munkáját, amit hivatásának tekint. Kollégái tisztelik, elfogadják irányítását, jó néven veszik, és szívesen követik a tanácsait. A gyerekek, a pedagógusok, az intézmény érdekeit szem előtt tartja, és ezeket összehangolja személyes céljaival, tapasztalataival.

Intézményvezetőként a tradícióra és innovációra építi munkáját. A hosszabbtávú fejlesztési elképzelések kidolgozása mellett figyel arra is, hogy az eredményes oktató munkához biztosítottak legyenek a feltételek. Igazgatósága alatt jelentős felújításra került sor. Tevékeny szerepet vállalt a fejlesztési elképzelések kidolgozásában, és a tervek magvalósítása során szervezte és irányítottá az iskola életét úgy, hogy a pedagógia munka sérelme nélkül az építkezések is megvalósuljanak.

Nyitott az új módszerekre, a pedagógiai megújulásra és ezt várja el a munkatársaitól is.

A tanítás-tanulás folyamatán kívül a tanórán kívüli foglalkozások, valamint a szabadidős tevékenységek szervezésében és a programok megvalósításában is tevékeny szerepet vállal. Fontosnak tartja a tehetséggondozást, ennek keretében a tehetséges tanulók versenyfelkészítését is. Kiemelkedőek – tanítványai körében-, a vármegyei és az országos tanulmányi versenyeken elért helyezések.

2014-ben történt nyilvántartásba vétele az Országos szaktanácsadói névjegyzékbe: Intézményfejlesztési, valamint Tantárgygondozói – Magyar nyelv és irodalom szakterületeken.

2017 szeptemberétől megbízást kapott az „EFOP-3.2.5-17-Pályaorientációs tevékenység Kisvárdán és vonzáskörzetében” című pályázat szakmai asszisztensi feladatok ellátására, majd októbertől az „EFOP-4.1.3-17-2017-00159-A Kisvárdai Tankerület Somogyi Rezső Általános Iskola intézményének tanulást segítő tereinek infrastrukturális fejlesztése” című projekt szakmai vezetői feladataira.

 Több éves pedagógiai gyakorlata során számos oktatást érintő változással nézett szembe, melyeket kihívásként élt meg.

Szakmai fejlődését az iskola arculatának alárendelve választja meg.

Eddigi életútját személyes és szakmai szempontból a tudatosság, elhivatottság, a munkatársakba és a diákokba vetett töretlen hite jellemezte és jellemzi, ezért mind a hosszú távú, mind a rövid távú terveit maximálisan képes megvalósítani.

**Tamásné Dicső Ágnes** azon személyek közé tartozik, akik a nevelést és az oktatást értelmes tevékenységnek, a jövő legnagyobb befektetésének tekintik, mivel hiszi, hogy a közös erőfeszítésből születnek meg a nagyszerű eredmények.